Il-politika tal-punent dwar l-Iran u s-Sirja hija ta’ riskju kbir għall-istabbilità  u s-siġurtà tal-Lvant Nofsani u jekk ikun hemm bżonn l-Għarbja Sawdija lesta tieħu azzjoni waħedha biex tħares l-interessi tagħha fir-reġjun. L-Ambaxxatur Sawdi għall-Ingilterra, il-Prinċep Mohammed bin Nawaf bin Abdulaziz, kiteb f’kummentarju ppublikat fin-New York Times, li l-punent qed jieħu ċans li huwa perikoluż u li dwaru “aħna mhux se nibqgħu b’ħalqna magħluq  u b’idejna marbuta”. It-twissija iebsa hija l-aħħar f’sensiela ta’ stqarrijiet pubbliċi minn diplomatiċi Sawdi ewlenin kollha jesprimu d-disapprovazzjoni tagħhom għall-iniżjattivi Amerikani u Ewropej dwar is-Sirja u l-Iran. Sa ftit ilu, il-mexxejja Sawdi qajla kienu jikkritikaw l-allejati tagħhom. Iżda d-deċiżjoni tal-President Obama li jibqa’ lura minn xi azzjoni miliari kontra l-President Assad tas-Sirja u l-approvazzjoni ta’ ftehim proviżorju dwar l-armi nukleari mal-Iran dejjqu mhux ftit lis-Sawdi li jqisu lill-Iranjani bħala rivali perikolużi fir-reġjun.